กรมการแพทย์เตือน ระวังโรคลมแดดหรือฮีทสโตรก ภัยร้ายหน้าร้อน
นายแพทย์วีรวุฒิ อิ่มสำราญ รองอธิบดีกรมการแพทย์ เปิดเผยว่า โรคลมแดด หรือ Heat Stroke  เป็นภาวะที่ร่างกายไม่สามารถควบคุมระดับความร้อนภายในร่างกายได้ อาการจะเริ่มจากอุณหภูมิร่างกายค่อยๆ สูงขึ้น ร่างกายไม่สามารถควบคุมได้ ทำให้รู้สึกผิดปกติ ปวดศีรษะ หน้ามืด ร่วมกับมีอาการคลื่นไส้อาเจียน หัวใจเต้นเร็ว หายใจหอบ ตัวแดง ด้านนายแพทย์ธนินทร์ เวชชาภินันท์ ผู้อำนวยการสถาบันประสาทวิทยา กล่าวว่า กลุ่มเสี่ยงของโรคลมแดด ได้แก่ ผู้สูงอายุ เด็กเล็ก ผู้ที่มีโรคประจำตัว ประชาชนทั่วไปและผู้ป่วยระยะพักฟื้น ผู้ที่ออกกำลังกาย หรือใช้กำลังมากเป็นเวลานาน สำหรับการป้องกันคือ หลีกเลี่ยงการทำกิจกรรมในสภาพอากาศร้อนจัดหรือกลางแจ้งเป็นเวลานาน ดื่มน้ำให้เพียงพอ เลี่ยงเครื่องดื่มที่ทำให้เกิดภาวะร่างกายขาดน้ำ เช่น กาแฟ เหล้า เบียร์ และปกป้องตนเองจากแสงแดด ทั้งนี้ เมื่อพบผู้ที่มีอาการจากโรคลมแดด ควรรีบนำส่งโรงพยาบาลที่ใกล้ที่สุดโดยเร็ว